El teatre, la solidaritat, la literatura i la reivindicació de la igualtat centren la programació del 8M a Burjassot
2025-07-24

L’Ajuntament de Burjassot, a través de la Regidoria d’Igualtat i la Unitat d’Igualtat- Espai Dona, dirigides per Yolanda Andrés, presenta la programació per a la celebració del 8 de març, Dia Internacional de les Dones. Una programació que, amb el lema Unides per la Igualtat, combina activitats relacionades amb les arts escèniques, l’esport, la cooperació i la cultura, totes elles sota un denominador comú centrat en la necessària reivindicació de la igualtat entre les dones i els homes, en totes les esferes socials.

La primera activitat és un curs de formació destinat al comerç local que tindrà lloc en dues sessions, el 25 de febrer i el 4 de març. Es tracta d’un taller amb el qual els propietaris/es i treballadors/es de diferents establiments comercials de Burjassot, rebran formació per a la detecció i sensibilització en matèria de violència cap a la dona.

Les arts escèniques tenen un pes notable en la programació de Burjassot amb motiu del 8M. Així, hi haurà dues sessions matinals de teatre, dedicades a l’alumnat dels instituts de Burjassot. La primera tindrà lloc el 27 de febrer, en el Centre Cultural Tívoli. Es tracta de l’obra “Crash Pum Zas Ñam Guau”, de la companyia EseoEse Teatre, en la qual les intèrprets mostraran una part molt íntima de les seues vides als joves dels instituts locals. La segona peça teatral dedicada al públic adolescent de Burjassot és “Hypatia i l’hidrogen”, que s’ha programat per al matí de l’11 de març, també en Centre Cultural Tívoli. En eixe cas, els joves accediran a un espectacle científic en el qual, acompanyats per Hypatia d’Alexandria, s’acostaran a l’apassionant coneixement del cosmos.

Però el teatre en la programació del 8M de Burjassot també fa lloc per al públic en general que, un any més, tornarà a gaudir de la peça teatral que l’Associació Cultural Paraules i Dones ha preparat per a compartir amb el públic de Burjassot la seua particular celebració del 8M sobre l’escenari. En 2025, Paraules i Dones presenta “Un grito en la oscuridad”, una obra que es representarà, en el Centre Cultural Tívoli, el dijous 6 de març, a les 19 h (ACTIVITAT AJORNADA).

La jornada del 7 de març estarà dedicada a la reivindicació i a la celebració del triomf de la dona en l’àmbit laboral i de l’emprenedoria. A les 12h, a les portes del Consistori, tindrà lloc la lectura del Manifest Reivindicatiu amb motiu del Dia Internacional de la Dona, un text elaborat pel Fòrum per la Igualtat amb l’aportació dels partits polítics de la Corporació Municipal que han volgut col·laborar. A la vesprada, a les 20 h, el Saló de Plens serà l’escenari per a la celebració de Dones amb Iniciativa 2025, la iniciativa anual amb la qual l’Ajuntament de Burjassot, a través de la regidoria de Comerç i CEMEF dirigides per Rosa Coca, reconeixen l’esperit emprenedor de diferents dones empresàries de Burjassot.

El 8 de març estarà protagonitzat per la presència d’una representació de Burjassot en la manifestació programada a València, amb motiu del Dia Internacional de les Dones. L’eixida de l’autobús facilitat per Espai Dona es produirà a les 17.00 h, des de la Casa de Cultura. El matí dominical del 9 de març estarà dedicada als escacs i protagonitzada per una campiona d’Espanya en aquesta modalitat d’esport. La jove jugadora d’escacs Lucía Follana estarà a Burjassot per a oferir una xarrada, en col·laboració amb el Club d’Escacs de Burjassot. Serà, a les 11.30 h, a l’esplanada de la Casa de Cultura.

De l’esport a la literatura. Maria Beneyto, una de les escriptores valencianes més rellevants de la literatura valenciana contemporània i Escriptora de l’Any 2025, també és protagonista de la programació del 8M a Burjassot, gràcies a l’exposició de l’Acadèmia Valenciana de la Llengua que arriba a Burjassot, gràcies a la col·laboració de les Biblioteques Municipals. Es podrà visitar a la Biblioteca d’Adults, del 6 al 13 de març.

També la cooperació i la solidaritat es fa lloc en el 8 de març de Burjassot de la mà del Fons Valencià de la Solidaritat que, un any més, torna a Burjassot amb el projecte “Ser Dona al Sud. Impulsant l’apoderament de dons emprenedores”. L’11 de març, a les 18 h, en el Saló de Plens del Consistori, el públic que acudisca coneixerà el cas de tres dones dels cantons de Otavalo i Rumiñahui (l’Equador) i les seues respectives experiències d’emprenedoria.

La programació per a celebrar i revindicar el Dia Internacional de la Dona 2025 conclourà a Burjassot, el 13 de març, amb més teatre. A les 19.30 h, el Centre Cultural Tívoli albergarà “La mujer más fea del mundo”, un text de Manuel Valls que, de la mà de La Penúltima Teatre i Dacsa Produccions i també amb la direcció de Valls, presenta la història de Julia Pastrana i que fa reflexionar al públic sobre l’abús de poder , la manipulació i sobre el que és capaç de fer un ésser humà amb la condició d’aconseguir els seus objectius.